b'\n_START_ARTICLE_\nPigen og dr\xc3\xb8mmeslottet\n_START_SECTION_\nHandling\n_START_PARAGRAPH_\nRigmor Vollesen (Karen Lykkehus) var tidligere v\xc3\xa6rt for flere k\xc3\xb8benhavnske ferieb\xc3\xb8rn, blandt andet Tine (Lisbet Dahl) og Bruno (Joen Bille). Tine kommer ved filmens begyndelse tilbage til tante Volle, som Rigmor blev kaldt af ferieb\xc3\xb8rnene, for at hj\xc3\xa6lpe hende, da alderdommen er ved at trykke hende. Ved siden af tante Volles hus ligger slottet R\xc3\xb8nnekilde, der for Tine stod som et eventyr. Imens er Bruno blevet involveret med nogle forbrydere, der har udset sig R\xc3\xb8nnekilde som centrum for deres aktiviteter, og de fors\xc3\xb8ger at f\xc3\xa5 Brunos hj\xc3\xa6lp til af f\xc3\xa5 adgang til slottet via tante Volle. Bruno har en ide om, at hun ligger inde med nogle v\xc3\xa6rdipapirer, der har med slottet at g\xc3\xb8re, og han ops\xc3\xb8ger Volle for at f\xc3\xa5 hende til at give ham disse papirer. Dette bliver Volle dog meget opr\xc3\xb8rt over, og i forbindelse med diskussionen f\xc3\xa5r hun det d\xc3\xa5rligt, s\xc3\xa5 Tine skynder sig op til slottet for at ringe efter en l\xc3\xa6ge._NEWLINE_P\xc3\xa5 slottet m\xc3\xb8der hun Karsten Holgersen (Lars H\xc3\xb8y), der er meget deprimeret som f\xc3\xb8lge af, at hans forlovede, Sonja (Anette Karlsen), \xc3\xa5ret forinden druknede dagen f\xc3\xb8r, de skulle giftes. Tine m\xc3\xb8der ogs\xc3\xa5 husholdersken Berthe (Lily Broberg), der er meget venlig over for den unge kvinde. Volle kommer p\xc3\xa5 sygehuset, og mens hun er indlagt, overrasker Tine Bruno i at bryde ind hos hende. Berthe og de to medhj\xc3\xa6lpere p\xc3\xa5 slottet, Stub (Karl Stegger) og Bette Ras (Paul Hagen), opfordrer Tine til at flytte ind p\xc3\xa5 slottet, mens Volle er indlagt, og Tine oplever nu sin barndoms dr\xc3\xb8m om at bo p\xc3\xa5 R\xc3\xb8nnekilde g\xc3\xa5 i opfyldelse. Herskabet p\xc3\xa5 slottet, Emma og Valdemar Holgersen (Kirsten Rolffes og Ole Monty) opdager hendes tilstedev\xc3\xa6relse, men overtales af Berthe til at lade hende blive. Tines ophold p\xc3\xa5 slottet f\xc3\xa5r ogs\xc3\xa5 en positiv effekt p\xc3\xa5 Karsten, der liver helt op igen, og de to unge mennesker tiltr\xc3\xa6kkes af hinanden. \xc3\x98konomien er streng p\xc3\xa5 slottet, da Valdemar har v\xc3\xa6ret involveret i en r\xc3\xa6kke fejlslagne projekter._NEWLINE_P\xc3\xa5 hospitalet f\xc3\xa5r Volle hj\xc3\xa6lp af en advokat (John Larsen) til at skrive testamente, der g\xc3\xb8r Tine til enearving. Bruno og Sonja, der viser sig ikke at v\xc3\xa6re d\xc3\xb8d, er gamle venner, og Bruno vil nu have Sonja til at hj\xc3\xa6lpe sig med at f\xc3\xa5 adgang til R\xc3\xb8nnekilde. De m\xc3\xb8der op p\xc3\xa5 slottet som f\xc3\xa6tter og kusine, og Karsten er b\xc3\xa5de glad og forvirret for at genfinde Sonja, men han har jo ogs\xc3\xa5 f\xc3\xb8lelser for Tine. Tine indser, at der ikke er plads til hende. Hun tager nu p\xc3\xa5 bes\xc3\xb8g p\xc3\xa5 hospitalet blot for at erfare, at Volle er d\xc3\xb8d. Hun vender tilbage til slottet i fortvivlelse og tr\xc3\xb8stes af Berthe, men rejser efterf\xc3\xb8lgende tilbage til K\xc3\xb8benhavn. Hun opdager derfor ikke, at Karsten indser, at det er Tine, han elsker, og han kan ikke finde hende._NEWLINE_Bruno og Sonja opholder sig i Volles hus, da advokaten kommer for at finde Tine ang\xc3\xa5ende testamentet. Bruno f\xc3\xa5r nu Sonja til at overtage Tines identitet, og de overbeviser advokaten om, at Sonja er Tine. Bruno og Sonja bliver nu overladt de papirer vedr\xc3\xb8rende slottet; det viser sig at v\xc3\xa6re sk\xc3\xb8det, og Bruno kan nu f\xc3\xa5 den adgang til slottet, som hans forbrydervenner forlangte af ham. Han f\xc3\xa5r sat familien Holgersen ud, og forbryderne flytter ind, idet Berthe dog bliver der. Karsten flytter ind i Volles hus, mens for\xc3\xa6ldrene flytter til K\xc3\xb8benhavn. Her m\xc3\xb8der de tilf\xc3\xa6ldigvis Tine, der arbejder som stuepige p\xc3\xa5 et hotel, og hun f\xc3\xa5r nu at vide, at Karsten ikke l\xc3\xa6ngere er forlovet med Sonja; hun \xc3\xb8jner nyt h\xc3\xa5b._NEWLINE_Tine vender tilbage til slottet og bliver ansat som stuepige. Advokaten har fortsat nogle ting at tale med Tine om, og han ringer til slottet, hvor det tilf\xc3\xa6ldigvis er den rigtige Tine, der tager telefonen. Hun indfinder sig nu p\xc3\xa5 advokatens kontor og beviser sin identitet, hvorp\xc3\xa5 advokaten alarmerer politiet. Tine ops\xc3\xb8ger Karsten, og de finder sammen igen. I mellemtiden tr\xc3\xa6kker det op til forbrydergruppens klimaks, der viser sig at v\xc3\xa6re modtagelsen af et stort parti smuglervarer. Stub og Bitte Ras hj\xc3\xa6lper forkl\xc3\xa6dt som cateringpersonale politiet med at komme ind, hvilket lykkes, netop som Tine er ved at at blive afsl\xc3\xb8ret. Bruno er fuld af h\xc3\xa6vnt\xc3\xb8rst og n\xc3\xa6r ved at dr\xc3\xa6be Tine, da Karsten og senere politiet kommer hende til unds\xc3\xa6tning._NEWLINE_Da forbryderne er arresteret, og der er faldet ro over slottet, afsl\xc3\xb8rer Tine, at hun er den retm\xc3\xa6ssige ejer af R\xc3\xb8nnekilde, og hun og Karsten falder hinanden om halsen: De kan nu komme til at leve sammen p\xc3\xa5 dr\xc3\xb8mmeslottet.\n_START_SECTION_\nBaggrund og indspilning\n_START_PARAGRAPH_\nGieseg\xc3\xa5rd p\xc3\xa5 Midtsj\xc3\xa6lland lagde eksteri\xc3\xb8r til filmoptagelserne af R\xc3\xb8nnekilde, mens B\xc3\xb8ssemagerhuset fra 1735 i Helleb\xc3\xa6k udgjorde tante Volles hus. Filmens manuskript var baseret p\xc3\xa5 en bestseller af Erik Nerl\xc3\xb8e, der ogs\xc3\xa5 var kendt som forfatter til en r\xc3\xa6kke f\xc3\xb8ljetoner i Familie Journalen._NEWLINE_Pigen og dr\xc3\xb8mmeslottet var Lisbet Dahls debutfilm. I sin selvbiografi skriver hun, at det var meningen, at hun skulle have haft en langh\xc3\xa5ret paryk p\xc3\xa5 til rollen, men at hun endte med at f\xc3\xa5 kort h\xc3\xa5r; hun mente selv, at det var en af de f\xc3\xb8rste film, hvor den kvindelige hovedrolle havde kort h\xc3\xa5r.\n_START_SECTION_\nModtagelse\n_START_PARAGRAPH_\nFilmen blev ikke den store publikumssucces, idet der blot blev solgt 24.098 billetter, hvilket gjorde den til den sjettebedst s\xc3\xa6lgende danske film fra 1974.'